《和江文通杂拟诗三十首 其十四 刘太尉》
清代·弘历

素宇悬金曦，胡乃翳雺雾。幸未沦鹿逐，倏已成虎据。

三世荷国灵，讵敢辞劳骛。渭滨一钓叟，非熊西伯遇。

受金盗嫂人，乃被无知举。今日堂堂来，昨日冉冉故。

如彼太虚间，浮云瞥眼度。少小识祖生，共宿荒村路。

闻鸡非恶声，晓月在高树。所期嗟何就，枕戈空百虑。

劲风陨实朱，华霜点鬓素。时哉待人为，未可诿定数。